CELEX: 62017TN0775
Language: mt
Date: 2017-11-28 00:00:00
Title: Kawża T-775/17: Rikors ippreżentat fit-28 ta’ Novembru 2017 – Estampaciones Rubí vs Il-Kummissjoni

29.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 32/40
            
         Rikors ippreżentat fit-28 ta’ Novembru 2017 – Estampaciones Rubí vs Il-Kummissjoni
   (Kawża T-775/17)
   (2018/C 032/55)
   Lingwa tal-kawża: l-Ispanjol
   
      Partijiet
   
   
      Rikorrenti: Estampaciones Rubí, SAU (Vitoria-Gasteiz, Spanja) (rappreżentanti: D. Armesto Macías u K. Caminos García, avukati)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tiddikjara r-rikors preżenti ammissibbli, kif ukoll id-dokumenti annessi;
            
         
               —
            
            
               permezz ta’ miżuri ta’ organizzazzjoni tal-proċeduri, tordna lill-Kummissjoni tinkludi fl-atti l-verżjoni integrali tad-dokumenti li ġejjin, filwaqt li tħassar id-data kunfidenzjali ta’ terzi li tista’ tinsab fihom:
               
                           a)
                        
                        
                           messaġġ informali bi tweġiba għan-noti trażmessi fit-22 ta’ Frar u l-4 u t-12 ta’ Marzu 2013 (Álava), tas-26 ta’ Marzu 2013;
                        
                     
                           b)
                        
                        
                           “Informal message in reply to the submission of 7 November (Álava)”, tal-4 ta’ Diċembru 2012;
                        
                     
         
               —
            
            
               tannulla d-deċiżjonijiet tal-Kummissjoni espressi fl-imsemmija dokumenti;
            
         
               —
            
            
               sussidjarjament, tiddikjara l-ksur tat-Trattati, dovut għas-silenzju tal-Kummissjoni u tordna lil din tal-aħħar twieġeb għat-talba tar-rikorrenti fformulata bil-miktub u magħmula fil-31 ta’ Lulju 2017, bil-għan li r-rikorrenti tkun tista’, bħala benefiċjarja tal-imsemmija għajnuna, teżerċita d-drittijiet proċedurali mogħtija lilha mid-dritt tal-Unjoni fil-kuntest ta’ proċedura ta’ investigazzjoni formali tal-kompatibbiltà tal-għajnuna rċevuta;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Dan ir-rikors għandu bħala għan prinċipali l-annullament tad-deċiżjonijiet tal-Kummissjoni li jiċħdu l-kompatibbiltà ta’ għajnuna fiskali speċifika rċevuta mir-rikorrenti f’forma ta’ kreditu ta’ taxxa ta’ 45 % fuq ċerti proġetti ta’ investiment, li ġew ikkomunikati lill-awtoritajiet fiskali Spanjoli rrappreżentati mid-Diputación Foral de Álava, permezz ta’ noti mill-Kummissjoni intitolati “informal message” u “messaġġ informali”, tal-4 ta’ Diċembru 2012 u s-26 ta’ Marzu 2013 rispettivament, li għalihom ir-rikorrenti kellha aċċess fil-kuntest ta’ proċeduri nazzjonali.
   Ir-rikors preżenti huwa intiż, sussidjarjament, sabiex il-Qorti Ġenerali tikkonstata n-nuqqas tal-Kummissjoni, fis-sens tal-Artikolu 265 TFUE, dovut għas-silenzju tagħha fid-dawl tat-talba tar-rikorrenti tal-31 ta’ Lulju 2017, li kienet tistedinha tiddeċiedi dwar in-natura ġuridika vinkolanti, jew mhux vinkolanti, tal-imsemmija “messaġġi informali” u, jekk ikun il-każ, li tingħata dritt korrispondenti li tinstema’ fil-proċedura sabiex tesponi dak kollu li tqis li huwa rilevanti.
   Insostenn tar-rikors tagħha, ir-rikorrenti tinvoka tliet motivi.
   
               1.
            
            
               L-ewwel motiv ibbażat fuq li d-deċiżjonijiet ikkontestati ġew adottati b’mod li jeskludi l-garanziji proċedurali minimi meħtieġa
               
                           —
                        
                        
                           F’dan ir-rigward ir-rikorrenti ssostni li l-Kummissjoni eskludiet il-garanziji proċedurali minimi meħtieġa, meta ddeċidiet fil-messaġġ informali dwar l-inkompatibbiltà ta’ għajnuna mill-Istat mingħajr ma segwiet il-proċedura stabbilita fl-Artikolu 108(2) TFUE. Dan in-nuqqas ta’ osservanza tal-proċedura jimplika ksur tad-drittijiet fundamentali tar-rikorrenti, hekk kif inhuma rrikonoxxuti fil-Karta tad-Drittijiet Fundamentali tal-Unjoni Ewropea.
                        
                     
         
               2.
            
            
               It-tieni motiv ibbażat fuq ksur tal-Artikolu 107(3) TFUE
               
                           —
                        
                        
                           F’dan ir-rigward ir-rikorrenti ssostni li d-deċiżjonijiet ikkontestati huma żbaljati billi jqisu l-għajnuna bħala inkompatibbli, inkwantu ma jeżistix l-effett ta’ inċentiv.
                        
                     
         
               3.
            
            
               It-tielet motiv ibbażat fuq ksur tal-Artikolu 265 TFUE
               
                           —
                        
                        
                           F’dan ir-rigward ir-rikorrenti ssostni li n-nuqqas ta’ tweġiba tal-Kummissjoni għat-talba tar-rikorrenti sabiex tiddeċiedi dwar in-natura ġuridika (vinkolanti jew mhux vinkolanti) tal-“messaġġi informali” u sabiex, jekk ikun il-każ, tingħata dritt korrispondenti li tinstema’ fl-imsemmija proċedura, jikkostitwixxi ksur tat-Trattati li kkawżalha preġudizzju.